**VELKOMMEN TIL**

**Børnehuset Baunevangen**

**Vuggestue, børnehave & gruppeordning**



**Kære nye forældre i Baunevangen**

Velkommen til Børnehuset Baunevangen. Vi glæder os til at lære jeres barn og jer at kende. Vi håber I falder godt til.

For os er samarbejdet og den gode kommunikation med jer vigtig.

I denne velkomstfolder vil vi kort informere om de ting, I som forældre skal vide. Har I brug for at få noget af det uddybet, så spørg endelig. Vi passer på jeres dyrebareste i mange timer om ugen og derfor er det vigtigt, at kommunikationen mellem jer som forældre og Baunevangens pædagoger fungerer for at samarbejdet lykkes.

Nogle ting kan være helt åbenlyse for os, fordi mange af os har været i faget i mange år, men som nye forældre i institutionslivet kan man sagtens undre sig over nogle ting, eller ikke forstå hvorfor vi gør som vi gør. Kom altid og spørg stuens pædagoger eller huset personale, hvis der er noget I ikke forstår eller er i tvivl om. Ingen spørgsmål er dumme.

**Fakta om Børnehuset Baunevangen:**

Baunevangen er en integreret daginstitution i Hvidovre Kommune. Vi er normeret til ca. 55 vuggestuepladser, 100 børnehavepladser og 18 pladser i vores specialpædagogiske tilbud. Vores vuggestueafdeling hedder Dalen, og består af 4 vuggestuestuer og en minibørnehave. Vores børnehaveafdeling består af to afdelinger, som hedder Engen og Skoven, som hver har to stuer. Vores speciel afdeling hedder Hjortene, her er børnene pt. delt op på to afdelinger.

Til at skabe det bedste børneliv for Baunevangens børn er vi ca. 50 ansatte, inkl. pædagoger, medhjælpere, pædagogstuderende, PAU uddannet, køkkenpersonale, rengøring, leder, daglig leder og afdelingsleder.

***Åbningstider:*** Mandag til torsdag åbner vi kl.6.30 og lukker kl.17.00.

Fredag åbner vi kl.6.30 og lukker kl.16.00

Det er vigtigt I som forældre sørger for at hente jeres barn, så I er ude af institutionen når vi lukker. Vores personale skal kunne låse døren henholdsvis kl.17.00 (mandag-torsdag) og kl.16.00 (fredag). Hvis vores personale ikke kan gå til tiden, så skal de afspadsere på et andet tidspunkt, hvilket i sidste ende går ud over børnene.

Husk altid at sige godmorgen og farvel til en fast voksen.

***Lukkedage:*** I Hvidovre kommune har man valgt at have følgende lukkedage: de tre dage før påske, 1.maj, fredag efter kr. Himmelfart, Grundlovsdag 5.juni og dagene mellem jul og nytår. Har man brug for *nødpasning* skal man kontakte ledelsen i god tid. *Nødpasningen* foregår i én af kommunens institutionerne og med dennes personale.

**Forældrebestyrelse og forældremøder:**

I Baunevangen har vi en aktiv forældrebestyrelse. Personale, ledelse og bestyrelse er i tæt dialog omkring ting der rør sig i Baunevangen. Hvis I som forældre ønsker at noget bliver taget op på et bestyrelsesmøde, skal I henvende jer til bestyrelsen. I kan finde mere om bestyrelsen på vores hjemmeside.

Hvert år i maj måned holder vi forældremøde. Her vil jeres barns stue typisk præsentere jer for deres dagligdag og I kan stille spørgsmål. Andre gange vælger vi eksempelvis at få en sundhedsplejerske ud og fortælle om nogle ting som rør sig osv. Datoen for forældremødet finder I på vores Årshjul.

Bestyrelsen er også med til at arrangere f.eks. sommerfest, arbejdsdage mm

**Baunevangen frokostordning og madpolitik:**

I Baunevangen har vi forældrebetalt frokostordning. Hver dag tilbyder vi morgenmad, formiddagsbrød, frokost og eftermiddagsmad i bestemte tidsrum.

Vores dygtige køkkenpersonale følger fødevarestyrelses anbefalinger om kost til små børn, og sørger for en sund og varieret kost hver dag.

Se vores kostpolitik på vores hjemmeside.

**AULA og kommunikation:**

AULA er vores kommunikationsplatform ud til jer forældre. Det er her I skal holde jer opdateret, og her I kan følge med i hvad vi laver i dagligdagen. Det er vigtigt at I allerede første dag jeres barn starter, sørger for at blive oprettet.

Har I brug for at tale med en af stuens pædagoger, så send en besked på AULA, så vil en af dem ringe jer op så snart der er mulighed for det. Det kan også være I har brug for en samtale med stuens personale omkring jeres barn, så send en besked til dem eller tal med personalet når I henter.

***Stamkort:*** I skal udfylde jeres barns stamkort på AULA. Det er vigtigt at I ind imellem tjekker at det er de rigtige telefonnumre, som er oplyst på stamkortet. Hvis jeres barn er syg eller kommer ud for en ulykke, skal vi kunne få fat på jer hurtigst muligt.

***Ferie og fridage:*** Alle børn har brug for ferie og fridage også selvom man ikke skal ud at rejse. At gå i vuggestue og børnehave er det samme for børnene, som når vi voksne går på arbejdet. Når jeres barn holder fri eller ferie skal I registrere det på AULA, så vi ved hvor mange børn vi kan forvente møder ind.

***Sygdom:*** Børns sundhed, sygdom og trivsel er et fælles ansvar mellem jer forældre og stuens pædagoger. Det kræver gensidig respekt og tillid at tage dette ansvar. Dette udføres bedst ved åben dialog og tillid til hinandens dømmekraft.

Helt grundlæggende skal jeres barn kunne fungere i dagens aktiviteter og dagligdag. Oplever vi at barnet ikke kan det, hvis det eksempelvis er pjevset, ikke vil lege, ikke vil spise, er passivt, har feber, ulykkelig eller på anden måde virker skidt ringer vi barnet hjem. Vi forventer at I inden for en time har hentet jeres barn, da vi ikke har personale til at passe syge børn og syge børn smitter både andre børn og vores personale.

Al sygdom skal meldes ind i AULA. Skriv gerne hvad jeres barn fejler. Det er også på AULA I kan kommunikere med stuens pædagoger om, hvordan jeres barn har det og hvornår barnet kommer i vuggestue eller børnehave igen. I er altid velkommen til at skrive eller ringe til stuens pædagoger, hvis I har spørgsmål til hvornår jeres barn må komme tilbage i institutionen igen.

I kan læse mere om børn og sygdom på:

[Smitsomme sygdomme hos børn og unge - Sundhedsstyrelsen](https://www.sst.dk/da/viden/sygdomme/smitsomme-sygdomme/smitsomme-sygdomme-hos-boern-og-unge)

***Medicin og allergi:*** Hvis jeres barn har nogen form for allergi, skal dette noteres i AULA. Personalet skal derudover informeres og instrueres. Hvis jeres barn eksempelvis ikke kan tåle mælk, skal vi have en lægeerklæring fra jeres læge.

Som udgangspunkt giver vi ikke børnene medicin. Der kan dog i særlige tilfælde være grunde til at vi gør det. Her skal vi have en lægeerklæring fra jeres læge eller hospital og ledelsen skal godkende det.

***Kommunikation med ledelsen:*** Først og fremmest skal I som forældre kommunikere med personalet på stuen, har I brug for at have ledelsen med indover er det vigtigt, at I sætter os alle tre på beskeden. Hvis der kun er sat en fra ledelsesteamet på, og han/hun har ferie så kan der gå lang tid før I får svar.

**Årshjul og traditioner i Baunevangen:**

I slutningen af året planlægger vores personale næste års temaer og arrangementer i Baunevangen. Alle temaer og traditioner er velovervejet ud fra den styrkede pædagogiske læreplan. **Den styrkede pædagogiske læreplan udgør rammen og den fælles retning for vores pædagogiske arbejde med børnenes trivsel, læring, udvikling og dannelse**, og er vores arbejdsredskab. Vores årshjul hænger i indgangspartiet og kan også findes rundt omkring i huset og på vores hjemmeside.

**Dit barns tøj:** Jeres barn skal have rent tøj på hver dag. Sørg for at dit barn har noget tøj på det kan lege og bevæge sig i. Det må gerne være tøj som kan tåle at få pletter på og blive beskidt. Vi forventer at I får skrevet navn i alt tøj, sko, sovebamser mm. På den måde kommer tøjet nemmere tilbage til rette ejermand. Alt hvad dit barn har med i vuggestue og børnehave er på eget ansvar. Skriv altid navn i tøj, sko, tasker mm.

***Sikkerhed:*** I Baunevangen er motorisk udfoldelse vigtig for alle børn for at udvikle sig og lære egen krop at kende. Det er derfor vigtigt, at I som forældre sørger for at der ikke er snore i jeres barns tøj, ingen fritlæggende plastikposer, små ting der kan sluges mm.

**Barnevogne, klapvogne og cykler:**

Der er cykelstativer tæt på hovedindgangen, ligesom at der også er ladcykel parkering tæt på hovedindgangen. Vi har også en cykelkælder hvor vi gerne vil have I stiller klapvogne, barnevogne mm.

**Tavshedspligt:**

Personalet har tavshedspligt om de enkelte børn og deres familiære forhold. Vi har dog en skærpet underretningspligt overfor de sociale myndigheder, hvis vi oplever at børn lever under forhold der ikke sikrer barnets trivsel, eller hvis et barn fortæller om vold i hjemmet. Her skal vi altid underrette til kommunen.

**Tværfagligt samarbejde:**

Baunevangen samarbejder med kommunens pædagogiske konsulenter, vejledere, logopæder og psykologer fra Pædagogisk Psykologisk Rådgivning (PPR). Hvis I har noget der bekymrer jer om jeres barns udvikling, så kan vi hjælpe jer til at få kontakt til PPR eller andre samarbejdspartnere i kommunen.

Hvis vi observerer forhold omkring jeres barns udvikling, som gør os i tvivl, vil vi altid først tage en snak med jer, så vi sammen kan tage stilling til om vi skal have hjælp udefra.

**Telefonnumre og ledelsen i Baunevangen:**

Baunevangens hovednummer: 3675 1915

Baunevangens leder: Mette M. Østergaard 2464 9689 pmp@hvidovre.dk

Daglig leder: Katja Brundin 6162 1684 pzf@hvidovre.dk

Afdelingsleder Hjortene: Nicklas Rosenkilde 4241 7317 fyi@hvidovre.dk